Heil og sæl Tíminn líður og enn ein skólavikan á enda . Veðrið hélt áfram að leika okkur grátt en þetta gengur allt saman yfir og vorið kemur áður en við vitum af : ) Nemendaviðtöl fóru fram s.l. miðvikudag og við þökkum ykkur öllum kærlega fyrir komuna . Einnig minnum við á að foreldrar eru alltaf velkomnir í heimsókn í skólann að fylgjast með starfinu eða spjalla við starfsfólk . Í febrúar verður foreldrakönnun Skólapúlsins og við biðjum ykkur um að gefa ykkur tíma til að svara henni þegar þar að kemur . Það skiptir okkur öllu máli að fá marktækar niðurstöður sem við getum skoðað og unnið eftir . Í þessari könnun gefst foreldrum tækifæri til að segja sína skoðun á hlutunum og koma ábendingum á framfæri . Könnunin er nafnlaus . Kennarar fara nú að vinna að því að leggja Lesferil fyrir nemendur og verða niðurstöður hans sendar heim þegar þær liggja fyrir . Við minnum í því samhengi á mikilvægi heimalesturs , það er nauðsynlegt að nemendur fái líka lestrarþjálfun heima fyrir og sameiginleg lestrarstund hjá fjölskyldunni er gæðastund : ) Við vonum að þið njótið helgarinnar Með góðum kveðjum Sara Diljá og Guðrún Elsa Sæl kæru vinir og gleðilegt nýtt ár Skólastarfið fer vel af stað eftir gott jólafrí , nemendur eru í óða önn að ljúka við þau verkefni sem þurfa að klárast fyrir annarlok og kennarar á fullu í námsmatsvinnu . Mánudaginn n.k. , 13. janúar , er starfsdagur og því ekki skóli hjá nemendum þann dag . Þriðjudaginn 14. janúar er hefðbundinn skóladagur og miðvikudaginn 15. janúar eru nemendaviðtöl . Þann dag mæta nemendur með foreldrum sínum í viðtal til umsjónarkennara en að öðru leyti er ekki skóli þann dag . Fimmtudagur og föstudagur eru svo hefðbundnir skóladagar . Ný önn hefst að loknum nemendaviðtölum og lýkur á skólaslitum í vor . Veðrið heldur áfram að leika okkur grátt og við minnum á að mikilvægt er að nemendur komi vel klæddir í skólann . Gott er að hafa auka par af sokkum með í skólatöskunni . Að lokum minnum við á hafragrautinn góða sem Svenny töfrar fram á hverjum morgni og er í boði frá 7:45 . Einnig er ávaxtastund á miðvikudögum og því ekki þörf á að koma með nesti þá daga . Við vonum að þið njótið helgarinnar Með góðum kveðjum Sara Diljá og Guðrún Elsa Í mörg ár hefur tíðkast hjá nemendum og starfsfólki Höfðaskóla á Skagaströnd að skiptast á gjöfum á litlu jólunum . Allir koma þá með eina gjöf í púkk þar sem dregið er um hvaða pakka hver og einn fær . Í ár var gerð breyting og var óskað eftir að hvert heimili og hver starfsmaður kæmu með 1000 krónur til þess að safna fyrir vatnsdælu hjá Unicef . Viðbrögðin létu ekki á sér standa og bættust meira að segja nokkrar ömmur og nokkrir afar í hópinn og lögðu málefninu lið .